Daniel Barbu, fost ministru al Culturi în Guvernul Ponta, a murit în noaptea de duminică spre luni, la vârsta de 66 de ani. De profesie istoric, acesta a fost ministru între 21 decembrie 2012 și 12 decembrie 2013. Daniel Barbu suferea de cancer de mai multă vreme.
Daniel Barbu s-a născut 21 mai 1957. Era licenţiat în istorie, iar doctoratul şi la- luat în 1991, la Universitatea Babeş Bolyai, din Cluj Napoca. De asemenea, a fost preşedinte al Institutului de Cercetări al Universităţii Bucureşti şi decan al Facultăţii de Ştiinţe Politice.
Primele contacte cu politica le-a avut în mandatul de preşedinte al lui Emil Constantinescu, fiind consilier al acestuia în perioada 1997-1999. De asemenea a fost consilier al lui Crin Antonescu.
Pentru patru ani, în legislatura 2012-2016, Daniel Barbu a fost senator, ales pe listele PSD, în colegiul 5 din municipiul Bucureşti, cu 67,5% din sufragii.
De-a lungul vremii, Daniel Barbu a fost protagonistul mai multor controverse, fiind printre inițiatorii legii speciale pentru Roșia Montană, cea care a declanșat proteste față de mineritul cu cianuri. De altfel, demisia sa a fost cerută în mod explicit, în timpul mișcărilor de stradă. Ulterior şi Ordinul Arhitecților i-a cerut să demisioneze.
De asemenea, lui Daniel Barbu i s-a reproşat că a acceptat desființarea unor instituții culturale de tradiție, precum Teatrul Național de Operetă "Ion Dacian", Centrul Național al Dansului București sau Centrul Național de Artă "Tinerimea Română".
Moartea lui Daniel Barbu a fost deplânsă pe reţelele de socializare de cei care l-au cunoscut. "A murit azi-noapte Daniel Barbu, fost ministru al culturii și senator. Vestea a fost dată în mediul Facultății de Teologie romano-catolică a Universității din București. Dl Barbu a predat la această Facultate disciplinele teologie politică, teologie socială, istoria Bisericii. L-am avut și eu, cu cca 20 de ani în urmă, profesor de istoria Bisericii.
Liturghia de înmormântare va fi celebrată joi, 21 martie, la ora 10:00, la biserica Sf. Tereza din București (lângă cimitirul Bellu catolic), se arată în anunțul transmis în mediul Facultății de Teologie romano-catolică. Dumnezeu să-l odihnească în pace!", este unul dintre mesaje.
"Daniel Barbu, profesorul care, politicos ca un nobil englez, erudit ca un filosof german și rafinat ca un intelectual francez, a fost, totuși, unul din cei mai revoluționari gânditori din România ultimelor decenii și, sigur, cel mai curajos teolog român", se arată într-o altă postare.